Det er heller ikke grunn til å mene at arbeidsmarkedet er blitt enklere eller mer fristende for de unge i denne perioden, påpeker forsker Tormod Øia i en fersk kartlegging fra Norsk institutt for forskning om oppvekst, velferd og aldring (Nova). Gutter har aller mest lyst å legge bort skolebøkene for å begynne å arbeide: 36,7 prosent – mot 23,3 prosent av jentene. Kompetansedirektør Are Turmo i Næringslivets Hovedorganisasjon (NHO) ser begrensede jobbmuligheter for ungdom som slutter skolen etter endt grunnskole. – Behovet for ufaglært arbeidskraft er fallende. Det blir stadig færre arbeidsplasser som ikke krever noe kompetanse utover grunnutdanningen, sier Turmo. Å skulle slutte enda tidligere, slik ungdommer i Ung i Norge-undersøkelsen ønsker, gjør jobbsjansene enda mindre, mener kompetansedirektøren.